Ika kioꞌoeka beꞌerõꞌõ,
ñoaka sajaritikarã Juanre etaeka ᵽoꞌimajare imaberikarõꞌõrã.
Suᵽa imarĩ,
ᵽoꞌimajare ruᵽukoꞌa jũjebaraka,
ikuᵽaka nare kijaika:
“Baꞌiaja mija baaika jaꞌatatirã Tuᵽarãrika bojariroka ãñu uᵽakaja mija baabe.
Iꞌsuᵽaka mija baamaka ĩawaꞌri,
baꞌiaja mija baakoᵽeikareka yeꞌkariabaraka Tuᵽarãre mijare wayuĩarãñu.
Iꞌsuᵽaka mija baarãka beꞌerõꞌõᵽi ruᵽukoꞌa mija jũjerũjebe”,
Juanre nare ãrĩka.
Rĩkimarãja Judeakarã,
suᵽabaatirã Jerusalénkarã ᵽoꞌimajare kiᵽõꞌirã etarijarika kire ãꞌmitiyaokoroꞌsi.
Netamaka ritaja ᵽoꞌimajare imaeka wãjitãji,
“Baꞌiaja baaiki ñime”,
ãrĩwaꞌri ritaja jiyubeyua baꞌiaja nabaaeka mirãka Tuᵽarãre nabojaeka beꞌerõꞌõ Jordán wãmeiriarã Juanre nare ruᵽukoꞌa jũjerijarika.
Ruᵽukoꞌa nare jũjerimaji camello ᵽoyaᵽi kĩkeka jariroaka kijããeka.
Suᵽabaatirã waꞌibikirãwẽko ajeakaka simaeka kiwaꞌeyoka.
Suᵽabaatirã ẽorã ñimia,
mumiokoaᵽitiyika baꞌarijayuka kimaeka.
—Yibeꞌerõꞌõ aᵽika etarãki.
Yiꞌi ᵽuri,
kiuᵽakamarĩa ñime.
Yire tẽrĩwaꞌribaji õñuka kimamaka,
yiꞌi ᵽuri marãkãꞌã baatirã kiũꞌᵽukoꞌa kuterã yuruᵽaberijĩki.
Tuᵽarãre mija ãꞌmitiriᵽẽamaka ĩawaꞌri,
okoaᵽitakaja mijare ruᵽukoꞌa yijũjeyu.
Yibeꞌerõꞌõᵽi etarãki ᵽuri Esᵽíritu Santo mijare ñaꞌajããrãki.
Iꞌsuᵽaka mijare kibaarãka simamaka,
Tuᵽarãre yaᵽaika uᵽakaja jia baarijayurã mija imarãñu,
— ãᵽaraka Juanre nare wãrõeka.
Iꞌsia ᵽoto Galilea kaꞌiaᵽi Nazaret wãmeirõꞌõrã Jesúre aꞌrika.
Toᵽi aꞌririjari Juan ᵽõꞌirã keyaeka.
Torã keyaeka ᵽoto Jordán wãmeiriarã ruᵽukoꞌa Juanre kire jũjeka.
Riakaᵽi marĩrĩkatirã wejeᵽemarã yuꞌawaꞌri,
Jesúre yoika ᵽoto,
wejeᵽema wiritaeka.
Iꞌsuᵽaka sabaaeka ᵽoto okoiᵽakoaja ĩokarã ñaꞌrĩjãitirã Esᵽíritu Santore kireka ñaꞌrĩroꞌika.
Iꞌsuᵽaka sabaaeka ᵽoto wejeᵽemaᵽi,
ikuᵽaka Tuᵽarãre ãrĩka:
—Miꞌi mime Yimaki wãtaka ñoñuka.
Jia jĩjimaka mika ñime,
— kire kẽrĩka.